แรงหนุน “ฟันด์โฟลว์” ไหลเข้าดัน SET ปิดเช้าพุ่ง 14 จุด ลุ้นบ่ายวิ่งต่อ!
SET ปิดเช้าพุ่ง 14 จุด รับแรงหนุน “ฟันด์โฟลว์” ไหลเข้าต่อเนื่อง ช่วงบ่ายคาดบวกต่อแต่ขึ้นจำกัด ให้แนวรับที่ 1,705 จุด และ แนวต้าน 1,720 จุด
17 ก.พ. 2565

นางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ดัชนีตลาดหุ้นไทยช่วงเช้าที่ผ่านมาค่อนข้างคึกคัก ปรับตัวเพิ่มสูงขึ้นหลังจากวานนี้เป็นวันหยุด แต่ตลาดอื่นๆได้รับ Sentiment เชิงบวกไปก่อนจากคลายความกังวลสถานการณ์ความตึงเครียดระหว่างรัสเซียและยูเครน
ทั้งนี้แม้ว่าตัวเลขผู้ติดเชื้อไวรัสโควิด-19 รายใหม่ในประเทศจะปรับตัวเพิ่มสูงขึ้น แต่อย่างไรก็ตามคาดว่ารัฐบาลจะยังคงมาตรการเดินหน้าเพื่อเปิดประเทศ และไม่ใช้มาตรการปิดเมือง (Lockdown) อีก ในขณะเดียวกันทิศทางเงินทุนต่างประเทศยังคงไหลเข้าอย่างต่อเนื่อง
สำหรับแนวโน้มการลงทุนช่วงบ่าย นางสาวธีรดา กล่าวว่า ตลาดฯยังคงเคลื่อนไหวในกรอบแดนบวกอย่างต่อเนื่อง แต่อย่างไรก็ตามดัชนีคงไม่สูงขึ้นไปมากแล้วเนื่องจากยังคงต้องติดตามความคืบหน้าของสถานการณ์ยูเครนและรัสเซียต่อไป และทิศทางการปรับขึ้นดอกเบี้ยของสหรัฐ โดยให้แนวรับที่ 1,705 จุด และ แนวต้าน 1,720 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 7,273.35 ล้านบาท ปิดที่ 170.50 บาท ราคาไม่เปลี่ยนแปลง
BBL มูลค่าการซื้อขาย 2,579.42 ล้านบาท ปิดที่ 145.50 บาท เพิ่มขึ้น 0.50 บาท
OR มูลค่าการซื้อขาย 2,069.38 ล้านบาท ปิดที่ 26.75 บาท เพิ่มขึ้น 1.25 บาท
CPALL มูลค่าการซื้อขาย 1,865.77 ล้านบาท ปิดที่ 65.75 บาท เพิ่มขึ้น 1.25 บาท
AOT มูลค่าการซื้อขาย 1,759.15 ล้านบาท ปิดที่ 65.50 บาท เพิ่มขึ้น 1.00 บาท